75 साल की उम्र में इंस्टाग्राम पर किया डेब्यू , वीडियो देख फैंस हुए हैरान
जिम में इंटेंस वर्कआउट करती दिखीं मुमताज, 60-70 के दशक में अपनी एक्टिंग के साथ-साथ खूबसूरती से लोगों के दिलों में जगह बनाने वाली एक्ट्रेस मुमताज ने इंस्टाग्राम पर डेब्यू किया है
60-70 के दशक में अपनी एक्टिंग के साथ-साथ खूबसूरती से लोगों के दिलों में जगह बनाने वाली एक्ट्रेस मुमताज ने हाल ही में इंस्टाग्राम पर डेब्यू किया है और वह लगातार सोशल मीडिया पर एक्टिव भी हैं। इसी बीच उन्होंने अपने इंस्टाग्राम पर एक वर्कआउट वीडियो शेयर किया, जिसमें वह 75 साल की उम्र में जिम में पसीना बहाती हुई नजर आ रही हैं। उम्र के इस पड़ाव पर भी एक्ट्रेस का जज्बा और हौसला हर किसी को हैरान कर रहा है। सोशल मीडिया पर फैंस उनके इस वर्कआउट वीडियो को काफी पसंद कर रहे हैं।
मुमताज ने कई हिट फिल्में दी हैं
मुमताज के करियर की बात करें तो उन्होंने 11 साल की उम्र में चाइल्ड आर्टिस्ट के तौर पर एक्टिंग डेब्यू किया था। इसके बाद 60 के दशक में वह फिल्मों में लीड एक्ट्रेस का रोल निभाने लगीं। मुमताज ने दारा सिंह और धर्मेंद्र के साथ कई फिल्मों में काम किया और इनकी जोड़ी को भी लोगों ने काफी पसंद किया। इसके अलावा वह 'फौलाद', 'डाकू मंगल सिंह' जैसी कई एक्शन फिल्मों में भी नजर आई थीं। लेकिन एक्शन फिल्मों में काम करने की वजह से उन्हें 'स्टंट फिल्म हीरोइन' कहा जाने लगा था। इसी वजह से मुमताज के करियर पर ब्रेक लग गया था। हालांकि अब उन्होंने फिर से वापसी की है और वह कुछ हफ्ते पहले ही धर्मेंद्र के साथ 'इंडियन आइडल 13' में दिखाई दी थीं।